**Κείμενο 1 (μη λογοτεχνικό). Η Ευρώπη και οι κατασκευές της**

Άρθρο του Παντελή Μπουκάλα, το οποίο δημοσιεύτηκε στην εφημερίδα Η Καθημερινή στις 10-4-2016, (ελαφρώς συντομευμένο)

Όσοι ζουν σε πάμπτωχες ή εμπόλεμες χώρες της Ασίας και της Αφρικής, ορισμένες από τις οποίες διαλύθηκαν και παραδόθηκαν στην πλήρη ανομία και αναρχία εξαιτίας των φιλότιμων προσπαθειών του φιλάνθρωπου δυτικού κόσμου να τις **«εκδημοκρατίσει»**· όσοι ζουν σε περιοχές του πλανήτη όπου το καθαρό, πόσιμο νερό σπανίζει όλο και περισσότερο και τα απλούστερα φάρμακα είναι δυσεύρετα όσο δυσεύρετος είναι στη Δύση ο «ελεύθερος χρόνος», ένα από τα προβλήματα πολυτελείας που μας ταλανίζουν· όσοι κινδυνεύουν καθημερινά από αδέσποτες βόμβες και αδέσποτους πυραύλους· όσοι ζουν σε κράτη όπου η ελευθερία είναι αφόρητα περιορισμένη, τα δικαιώματα βαρύτατα τραυματισμένα (πρωτίστως των γυναικών και των μειονοτήτων) και η θηριωδία καθημερινότητα, υπό τα απεχθή ονόματα Ισλαμικό Κράτος, Αλ Κάιντα, Μπόκο Χαράμ, Ταλιμπάν κτλ., όλοι αυτοί λοιπόν, εκατομμύρια άνθρωποι, δικαιολογημένα ονειρεύονται την Ευρώπη.

Δικαιολογημένα ονειρεύονται δηλαδή αυτό που νομίζουν πως είναι η Ευρώπη, βασισμένοι στις πληροφορίες του Ίντερνετ, αλλά και αυτό που η ίδια η Ευρώπη υποκρίνεται πως είναι: ένας κόσμος ανοχής και ανοιχτοσύνης, ελευθερίας, εργασιακών και πολιτικών δικαιωμάτων και βεβαίως ευμάρειας. Αλλά η Ευρώπη, παρά τον Διαφωτισμό της, και παρότι η χριστιανοσύνη της φαίνεται πως ξεπέρασε το εμπόλεμο και άκρως φανατικό στάδιό της, δεν είναι αυτό που θέλει να πιστεύει πως είναι, ούτε αυτό που δηλώνει πως είναι.

Μπορεί, για παράδειγμα, οι ποδοσφαιρικές ή μπασκετικές εθνικές ομάδες αρκετών ευρωπαϊκών χωρών να είναι χρωματικά και φυλετικά μεικτές, και να καμαρώνουν γι’ αυτό προπονητές και πρωθυπουργοί, στις πρωτεύουσες όμως και στις μεγάλες πόλεις τα γκέτο είναι φανερά ακόμα και για όσους επιμένουν να εθελοτυφλούν1. Εκεί στριμώχνονται οι λόγω χρώματος ή καταγωγής περιθωριοποιούμενοι. Όλοι τους αντιμετωπίζουν διαρκή καχυποψία, εχθρικότητα και πλέον και ιδεολογικοποιημένο μίσος, το οποίο αβγατίζει τα ποσοστά των νεοφασιστών και νεοναζιστών ανά την Ευρώπη. Και όλοι τους, όποια κι αν είναι τα προσόντα τους, υπολογίζονται σαν δεύτερης κατηγορίας πολίτες ακόμα κι αν έχουν αποκτήσει προ πολλού τα μαγικά **«χαρτιά»** για τα οποία αγωνίστηκαν οι γονείς τους, με την ελπίδα πως έτσι θα εξισωθούν, θα ταυτιστούν επιτέλους με το σύνολο, δεν θα μετρούν σαν παρακατιανοί ή σαν «διαφορετικοί», με μια σημασία προσβλητική και μειωτική γι’ αυτούς.

Στις μεγαλουπόλεις της Ευρώπης, τα τείχη (κοινωνικά, ταξικά, εθνοτικά, θρησκευτικά) είναι αφανή. Και πάλι όμως παραμένουν απροσπέλαστα. Αντίθετα, τα τείχη που χωρίζουν τη μια χώρα από τη διπλανή της σαν προκαταβολή ή σύμβολο των τειχών που θα ήθελαν πολλοί να υψώσουν για να χωρίσουν την Ευρώπη όλη από την Ασία και την Αφρική, ηπείρους «απολίτιστες», έπαψαν να είναι και αυτά αφανή, συνοριακές γραμμές αόρατες, ή «υλοποιημένες» στη μορφή ενός τελωνειακού σταθμού. Κατασκευάζοντας έναν ύπουλο εχθρό κι έναν άμεσο, σοβαρότατο κίνδυνο (εχθρός οι εξωευρωπαίοι, και ειδικά Αφρικανοί και Ασιάτες, και κίνδυνος ο εξισλαμισμός), ορισμένοι Ευρωπαίοι πολιτικοί, που πολύ θα ’θελαν να υπολογίζονται σαν ηγέτες αλλά είναι απλώς αναλώσιμοι, ή και ενεργούμενα ισχυροτέρων, αποφάσισαν να κατασκευάσουν και τείχη από πέτρες, σίδερα, αγκαθωτά σύρματα, ενίοτε ηλεκτροφόρα.

Δεν είναι βεβαίως μόνο αυτοί η Ευρώπη. Όπως δεν είναι η Ελλάδα μόνο οι μανιώδεις της ξενηλασίας. Υπάρχουν σε κάθε χώρα φωνές καθαρές και φιλόξενες. Όπως υπάρχουν και δομές αλληλεγγύης (δεν συμπεριλαμβάνω στους αλληλέγγυους τους επαγγελματίες της τηλεοπτικής **«φιλανθρωπίας»** ούτε όσους καπηλεύονται την αγωνία των προσφύγων για να επιδοθούν στα δικά τους «επαναστατικά» παιχνιδάκια).

Δεν φαίνεται να αρκούν όμως οι φωνές αυτές για να γκρεμίσουν, συντονιζόμενες, τα ευρωπαϊκά τείχη, όπως άλλοτε οι σάλπιγγες τα τείχη που προστάτευαν την Ιεριχώ. Γι’ αυτό και μια Ευρωπαϊκή Ένωση που, σύμφωνα με τη Γιούροστατ, το 2014 έδωσε περίπου 1.000.000 άδειες παραμονής (302.772 σε Ουκρανούς, 169.657 σε Κινέζους κ.ο.κ.), αδυνατεί τώρα να δεχτεί τους 50.000 εγκλωβισμένους στην Ελλάδα. Δεν αδυνατεί. Απλώς δεν θέλει.

**Κείμενο 2 (λογοτεχνικό). Πρόσφυγες**

Διωγμένοι από την όμορφη πατρίδα

τώρα στους δρόμους των γυμνών ωρών

νομάδες ουρανών

αλιείς άστρων

εμείς

οι δόλιοι πρόσφυγες

του απάνω κόσμου

(Ορέστης Αλεξάκης, από τη συλλογή Η λάμψη, 1983)

**ΘΕΜΑΤΑ**

**ΘΕΜΑ 1.** Ποιοι και γιατί ονειρεύονται την Ευρώπη, σύμφωνα με τον αρθρογράφο; Να συνοψίσετε τις απόψεις του σε 60-70 λέξεις. **Μονάδες 25**

**ΘΕΜΑ 2.** «εκδημοκρατίσει» (1η παρ.), «χαρτιά» (3η παρ.), «φιλανθρωπίας» (5η παρ.): Να εξηγήσετε τη χρήση των εισαγωγικών στα παραπάνω σημεία του κειμένου. **Μονάδες 20**

**ΘΕΜΑ 3.** Να προσδιορίσετε ποια είναι η ποιητική φωνή που ακούγεται στο ποίημα και να παρουσιάσετε την κατάσταση στην οποία βρίσκεται στηριγμένοι σε τρεις (3) κειμενικούς δείκτες. **Μονάδες 20**

**ΘΕΜΑ 4.** Σε ένα άρθρο για τη σχολική εφημερίδα να εκθέσετε τους προβληματισμούς σας σχετικά με τα βαθύτερα αίτια της μετανάστευσης και τις απόψεις σας για το πώς θα μπορούσαν τα κράτη να διαχειριστούν το θέμα αυτό με σεβασμό στα ανθρώπινα δικαιώματα (350 λέξεις). **Μονάδες 35**